b"\n_START_ARTICLE_\nBego\xc3\xb1a Rodrigo de Jorge\n_START_SECTION_\nBiografia\n_START_PARAGRAPH_\n\xc3\x89s la segona de tres germans. Inicialment sense vocaci\xc3\xb3 de cuinera, va comen\xc3\xa7ar a estudiar enginyeria industrial, compaginant la carrera amb la feina de cambrera els vespres; posteriorment va obrir una expenedoria de pa._NEWLINE_Amb 19 anys se'n va anar de vacances als Pa\xc3\xafsos Baixos, on comen\xc3\xa7\xc3\xa0 a treballar a l'hotel Amsterdam Marriott com a ajudant de cuina. Tot i que al principi nom\xc3\xa9s treballava en la secci\xc3\xb3 dels esmorzars, sota les ordres de Nick Reade, deixeble de Michael Roux, posteriorment deman\xc3\xa0 treballar gratu\xc3\xaftament a la part gastron\xc3\xb2mica de la mateixa empresa, Quoy. Despr\xc3\xa9s de 6 anys es trasllad\xc3\xa0 a Utrecht,  on fou contractada pel restaurant de l'Hotel Karel V, amb una estrella Michelin. Un any despr\xc3\xa9s marxaria a Londres, a un hotel i, despr\xc3\xa9s, a  Aquarium, un club privat amb dues estrelles Michelin i amb una cuina molt afrancesada, assessorada pel cap de cuina de The Square (2 estrelles Michelin), on pass\xc3\xa0 6 anys com a cap de cuina. _NEWLINE_Despr\xc3\xa9s de la trucada d'un amic, Bego\xc3\xb1a tornaria a Espanya. Primer a Reus, on havia d'agafar el c\xc3\xa0rrec de cap de cuina d'un nou restaurant (el Mas Sedo) i, posteriorment, al no fructificar el projecte, torn\xc3\xa0 a Val\xc3\xa8ncia, on fou contractada per La Sucursal. Finalment, el 2 de novembre del 2005 decidiria obrir un restaurant juntament amb el seu marit, que anomen\xc3\xa0 La Salita,on actualment continua treballant._NEWLINE_L'any 2013, Bego\xc3\xb1a Rodrigo particip\xc3\xa0 i es proclam\xc3\xa0 vencedora de la primera edici\xc3\xb3 del concurs televisiu Top Chef, presentat i jutjat pels cuiners Alberto Chicote, Susi D\xc3\xadaz i \xc3\x81ngel Le\xc3\xb3n, despr\xc3\xa9s de derrotar a la final els tamb\xc3\xa9 cuiners Antonio Arrabal i Miguel Cobo. _NEWLINE_L'any 2014 va ser nomenada millor cuinera de la Comunitat Valenciana."